གོང་དུ་བརྗོད་པའི་བོད་ཀྱི་བརྩམས་སྒྲུང་དེ་དག་གི་བསྟན་བྱ་ལོ་རྒྱུས་ཀྱི་གྲགས་ཅན་མི་སྣ་གང་རུང་གི་མཛད་འཕྲིན་བཀོད་ཀྱང་།བརྩམས་ཆོས་དེ་རིགས་ལྟ་ཀློག་གི་དགོས་པར་དམིགས་ནས་མི་སྣའི་སེམས་ཁམས་དང་།བྱ་སྤྱོད།ཕྱི་རོལ་ཡུལ་ལྗོངས་ཀྱི་བཀོད་པ་སོགས་ཞིབ་ཅིང་ཕྲ་ལ་གསོན་ཉམས་དོད་པའི་ཚིག་སྦྱོར་ལས་ང་ཚོར་དོན་སྤྱི་འཆར་རུང་བ་དང་ལྟ་ཀློག་བྱེད་རྒྱུ་དང་འཆད་གྱེར་བྱེད་རྒྱུ་ལའང་ཉན་སྤྲོ་བའི་ཁྱད་ཆོས་ལྡན་འདུགདེས་ན་བརྩམས་སྒྲུང་ལ་གནས་དུས་ཀྱི་བཀག་རྒྱ་མེད་པས་འབྲེལ་ཡོད་ཀྱི་མི་སྣ་དང་བྱ་སྤྱོད།དོན་དག་གི་བྱུང་རིམ།ཁོར་ཡུག་ཞིབ་འབྲི་སོགས་རྒྱས་བསྡུས་རྐྱོང་སྐུམ་གང་རུང་གིས་བྲིས་ཆོག་ལ།ཆ་ཚང་ཞིང་རྙོག་འཛིང་ཆེ་བའི་དོན་གྱི་བྱུང་རིམ་དང་།རང་བྱུང་ཁོར་ཡུག་དང་སྤྱི་ཚོགས་ཀྱི་ཁོར་ཡུག་སྣ་ཚོགས་ཞིབ་ཅིང་ཕྲ་ལ་གསོན་ཉམས་ལྡན་པར་བྲིས་ཆོག་པས་འཁྲབ་གཞུང་ལྟར་འཁྲབ་སྟོན་དང་གར་སྟེགས་ཀྱི་བཀག་རྒྱ་ནི་མེད་དོ།